Republica Moldova

**MINISTERUL CULTURII**

**ORDIN** Nr. 09  
din 22-01-2014

**cu privire la aprobarea actelor normative**

Publicat : 25-04-2014 în Monitorul Oficial Nr. 99-102 art. 480

            În scopul implementării prevederilor art. 30 al Legii nr. 280 din 27 decembrie 2011 privind protejarea patrimoniului cultural naţional mobil (Monitorul Oficial al Republicii Moldova, nr. 82-84, 27 aprilie 2012, art. 270) şi  Hotărîrii Colegiului Ministerului Culturii din 25.09.2012 cu privire la actele normative ale domeniului patrimoniului cultural mobil,

ORDON:

           1. Se aprobă:

          - Normele de clasare a bunurilor culturale mobile, conform anexei nr.1.

          - Normele de conservare şi restaurare a bunurilor culturale mobile clasate, conform anexei nr.2.

         - Normele de acreditare a conservatorilor şi restauratorilor în domeniul patrimoniului cultural mobil, conform anexei nr.3.

        - Normele de acreditare a experţilor în domeniul patrimoniului cultural mobil, conform anexei nr.4.

        - Normele privind autorizarea laboratoarelor şi atelierelor de conservare şi restaurare a bunurilor culturale mobile, conform anexei nr.5.

        - Normele privind executarea copiilor, mulajelor, facsimilelor, tirajelor postume de pe bunuri culturale mobile, conform anexei nr.6

          2. Direcţia Patrimoniu Cultural (dl S. Ciocanu) va întreprinde măsurile de rigoare privind publicarea în Monitorul Oficial al Republicii Moldova şi punerea în aplicare a actelor normative stipulate.

         3. Se abrogă ordinele nr. 235 din 11 octombrie 2012, nr. 288 şi nr. 289 din 28 decembrie 2012.

         4. Controlul asupra realizării prezentului ordin se pune în sarcina dlui Gheorghe Postică, viceministru.

MINISTRUL CULTURII                                 Monica BABUC

Nr. 09. Chişinău, 22 ianuarie 2014.

*Anexa nr.1*

*la ordinul Ministrului Culturii*

*al Republicii Moldova nr. 09*

*din 22.01. 2014*

**Aprobat:**

**Ministrul Culturii**

**\_\_\_\_\_\_\_\_\_\_\_\_\_\_\_\_\_\_**

**Monica BABUC**

**NORME**

**de clasare a bunurilor culturale mobile**

**I. Categorii şi domenii de aplicare**

            1. Prezentele Norme sunt elaborate în corespundere cu prevederile art. 30, alin. 2, litera a) al Legii nr. 280 din 27 decembrie 2011 privind protejarea patrimoniului cultural naţional mobil.

            2. Normele stabilesc procedurile de identificare a bunurilor culturale mobile care fac parte din categoriile A – Tezaur şi B – Fond ale patrimoniului cultural naţional mobil şi de înscriere a acestora în Registrul patrimoniului cultural naţional mobil, criteriile generale şi specifice de clasare, precum şi modalităţile de expertizare a bunurilor culturale mobile conform acestor criterii.

            3. Patrimoniul cultural naţional mobil reprezintă un ansamblu de bunuri culturale mobile cu valoare deosebită sau excepţională istorică, arheologică, documentară, etnografică, artistică, ştiinţifică, tehnică, literară, cinematografică, bibliofilă, cartografică, epigrafică, estetică, etnologică şi antropologică, reprezentând mărturii materiale ale evoluţiei mediului natural şi ale relaţiei omului cu acest mediu, ale potenţialului creator uman, ale istoriei şi civilizaţiei naţionale şi universale.

            4. Din patrimoniul cultural naţional mobil fac parte bunurile culturale nominalizate în art. 4 al Legii nr. 280 din 27 decembrie 2011 privind protejarea patrimoniului cultural naţional mobil.

            5. Bunurile culturale care nu sunt clasate în categoriile A – Tezaur şi B – Fond se constituie în categoria C – Patrimoniul mobil comun şi vor face obiectul reglementărilor de cercetare, evidenţă, conservare şi punere în valoare. În această categorie sunt cuprinse bunurile de însemnătate locală fără semnificaţie aparte, cu tipologii comune, eventual executate în serii mari.

**II. Criteriile de clasare a bunurilor culturale mobile**

            6. Clasarea bunurilor culturale mobile se efectuează în corespundere cu prevederile art. 8 din Legea nr. 280 din 27 decembrie 2011 privind protejarea patrimoniului cultural naţional mobil.

            7. Prin clasare se înţelege procedura de stabilire a categoriilor de bunuri culturale mobile conform prevederilor art. 5 al Legii nr. 280 din 27 decembrie 2011 şi de înscriere a acestora în Registrul patrimoniului cultural naţional mobil.

            8. Clasarea bunurilor culturale mobile se efectuează în baza unui raport de expertiză întocmit de experţi acreditaţi de Ministerul Culturii.

            9. Autoritatea metodico-ştiinţifică competentă să hotărască clasarea bunurilor culturale mobile este Comisia naţională a muzeelor şi colecţiilor.

            10. Criteriul de clasare reprezintă un standard calitativ şi cantitativ în baza cărora se evaluează semnificaţia sau importanţa culturală a bunurilor culturale mobile şi se determină categoria de patrimoniu cultural (A - Tezaur sau B - Fond), din care fac parte aceste bunuri.

            11. Clasarea bunurilor culturale mobile în categoriile Tezaur sau Fond se efectuează în baza a două tipuri de criterii de clasare: generale şi specifice.

            12. Criteriile generale de clasare sunt standarde, pe baza cărora se evaluează semnificaţia sau importanţa bunurilor culturale mobile şi prin care se determină dacă aceste bunuri sunt susceptibile de a fi clasate.

            13. Criteriile generale de clasare a bunurilor culturale sînt următoarele:

            a) vechimea – criteriul în baza căruia se determină perioada în care a fost realizat bunul cultural, analizîndu-se dacă bunul respectiv a fost realizat într-o perioadă cel puţin cu 50 de ani înainte de data efectuării expertizei. Punctele valorice se acordă într-un cuantum proporţional cu vechimea determinată.

            b) raritatea – criteriul în baza căruia se analizează dacă bunul cultural aparţine unui număr mic de obiecte de acelaşi tip, sau unei serii de bunuri identice, sau unui lot de bunuri din aceeaşi tipologie, determinându-se prezenţa acestora pe teritoriul Republicii Moldova. În raport cu semnificaţia artistică a bunurilor respective se analizează dacă acestea se înscriu într-o tipologie determinată, care cuprinde opere cu tematica şi maniera de realizare artistică relativ similare şi dacă asemenea opere sunt prezente în colecţiile publice sau private ori în circuitul civil;

            c) starea de conservare - criteriul în baza căruia se analizează gradul de păstrare a integrităţii şi caracteristicilor iniţiale a bunului, sau se află într-o stare care să permită restaurarea acestuia.

            14. Pentru fiecare dintre cele 3 criterii generale prevăzute la poziţia 13, punctajul valoric maxim care se poate acorda este de 100 puncte.

            15. Pentru bunurile provenite din descoperiri arheologice se acordă punctаjul maxim la criteriul «vechime».

            16. Pentru bunurile provenite din dezmembrarea unor monumente istorice se acordă punctajul maxim la criteriul „frecvenţă”.

            17. Expertizarea potrivit criteriilor generale de clasare se realizează în scopul stabilirii dacă bunurile culturale mobile sunt susceptibile de a fi clasate.

            18. Expertizarea după criteriile generale se efectuează de către specialiştii instituţiilor publice de profil, a cultelor religioase sau de către experţi ai instituţiilor specializate în domeniu în cazul persoanelor fizice şi juridice deţinătoare de bunuri culturale mobile. În acest sens se va întocmi un raport cu punctajul acordat bunului cultural susceptibil de a fi clasat, care va fi prezentat expertului acreditat de Ministerul Culturii (altul decît expertul care a expertizat bunul la prima etapă) pentru validare sau invalidare.

            19. Expertizarea după criteriile generale este realizată în baza punctelor valorice acordate pentru fiecare criteriu general, însumate şi evaluate după cum urmează:

            a) dacă suma realizată este de pînă la 150 de puncte valorice, bunul cultural mobil expertizat nu este susceptibil de a fi clasat;

            b) dacă suma realizată este egală cu sau mai mare de 150 de puncte valorice, bunul cultural mobil este susceptibil de a fi clasat şi se procedează la expertizarea acestuia de către un expert acreditat de Ministerul Culturii, care validează sau invalidează punctajul acordat potrivit criteriilor generale şi expertizează bunul potrivit criteriilor specifice de clasare.

            20. Criteriile specifice de clasare sunt standarde caracteristice unui domeniu, pe baza cărora se evaluează semnificaţia sau importanţa arheologică, istorică, documentară, artistică, etnografică, ştiinţifică ori tehnică a bunurilor culturale, prin intermediul cărora se determină valoarea culturală deosebită sau excepţională, stabilindu-se categoria de patrimoniu cultural (A - Tezaur sau B - Fond), din care fac parte aceste bunuri.

            21. Criteriile specifice de clasare a bunurilor culturale sînt următoarele:

            a) valoarea istorică şi documentară – criteriul în baza căruia se analizează dacă bunul respectiv este o mărturie a unor evenimente de o importanţă sau semnificaţie istorică majoră;

            b) valoare memorială – criteriul în baza căruia se analizează dacă bunul cultural a aparţinut unei personalităţi de vază a istoriei şi culturii naţionale sau internaţionale ori constituie o mărturie directă şi semnificativă privind viaţa şi activitatea acestei personalităţi.

            c) autorul, atelierul sau şcoala – criteriul în baza căruia se analizează dacă bunul cultural aparţine unui autor important sau a fost realizat în ateliere, manufacturi ori fabrici semnificative pentru o epocă istorică, un stil artistic, o cultură sau o civilizaţie.

             d) autenticitatea – criteriul în baza căruia se analizează dacă bunul cultural este o operă de artă realizată, cu certitudine, de un autor identificat sau este fabricat într-un atelier, manufactură ori fabrică determinată cu precizie că aparţinînd unei epoci, unui anumit stil artistic, culturi sau civilizaţii.

            e) calitatea formală – criteriul în baza căruia se analizează dacă un bun cultural este o realizare artistică importantă, de o expresivitate plastică deosebită sau excepţională, ori reprezintă o piesă remarcabilă prin tehnica de execuţie, unicitatea sau raritatea conceptuală.

            22. Punctajul valoric, care se poate acorda în urma expertizării în corespundere cu criteriile specifice de clasare, este diferenţiat în funcţie de încadrarea bunului cultural în domeniile: arheologic, istoric şi documentar; artistic; etnografic; ştiinţific; tehnic, după cum urmează:

|  |  |  |  |  |  |  |
| --- | --- | --- | --- | --- | --- | --- |
| Domeniul în care se încadrează bunul cultural conform prevederilor Legii nr. 280 din 27 decembrie 2011 | | Punctaj valoric maxim acordat în baza criteriilor specifice | | | | |
| Valoarea istorică şi documentară | Valoarea memorială | Autenticitatea | Autorul, atelierul sau şcoala | Calitatea formală |
| 1 | Bunuri arheologice, istorico-documentare | 100 | 100 | 100 | 25 | 25 |
| 2 | Bunuri cu semnificaţie artistică | 25 | 25 | 100 | 100 | 100 |
| 3 | Bunuri cu semnificaţie etnografică | 50 | 50 | 100 | 100 | 50 |
| 4 | Bunuri de importanţă ştiinţifică | 100 | 25 | 100 | 25 | 100 |
| 5 | Bunuri de importanţă tehnică | 25 | 25 | 100 | 100 | 100 |

            23. Modalitatea de expertizare a bunurilor culturale mobile în conformitate cu criteriile specifice de clasare sunt următoarele:

            a) punctele valorice se acordă pentru fiecare criteriu specific şi se însumează;

            b) suma punctelor valorice acordate în urma expertizării în baza criteriilor specifice de clasare se adună cu suma punctelor valorice acordate în urma expertizării în baza criteriilor generale de clasare, obţinîndu-se suma finală a punctelor valorice;

            c) în cazul cînd suma punctelor valorice acordate este cuprinsă între 200 şi 350 de puncte valorice, bunul respectiv se clasează în categoria Fond a patrimoniului cultural naţional mobil;

            d) în cazul cînd suma finală constituie 350 de puncte valorice, bunul în cauză se clasează în categoria Tezaur a patrimoniului cultural naţional mobil;

            24. Expertizarea bunurilor culturale mobile în conformitate cu criteriile specifice de clasare se realizează în scopul stabilirii categoriei (Fond sau Tezaur), în care se propune clasarea bunurilor respective.

**III. Procedura de clasare a bunurilor culturale mobile**

               25. Declanşarea procedurii de clasare a bunurilor culturale mobile se face din oficiu sau la cerere.

               26. Declanşarea din oficiu a procedurii de clasare se face în cazurile:

               a) bunurilor culturale mobile aflate în proprietatea statului sau a unităţilor teritorial-administrative administrate de instituţii publice, de alte persoane juridice la care statul sau o autoritate publică este deţinător de acţiuni;

               b) bunurilor culturale mobile aflate în proprietatea cultelor religioase;

               c) bunurilor culturale mobile care fac obiectul unor vînzări prin licitaţie sau prin intermediul unui agent autorizat;

               d) bunurilor culturale mobile pentru care se solicită export temporar sau definitiv;

               e) bunurilor culturale mobile descoperite întîmplător sau în cadrul unor cercetări sistematice: arheologice, etnologice, paleontologice sau geologice;

               f) bunurilor culturale mobile confiscate;

               g) bunurilor culturale mobile care au făcut obiectul unor tentative de export ilicit ori care au fost scoase ilegal de pe teritoriul Republicii Moldova;

               h) bunurilor culturale mobile din instituţiile publice ce urmează a fi restituite;

               i) bunurilor culturale mobile din instituţiile publice ce urmează a fi restaurate;

               j) bunurilor culturale mobile care fac obiectul unor cercetări penale.

               27. Declanşarea la cerere  a procedurii de clasare se face în cazul bunurilor culturale mobile aflate în proprietatea persoanelor fizice şi juridice de drept privat.

               28. Dreptul proprietarului de a solicita clasarea unui bun cultural este imprescriptibil.

               29. Hotărîrea de clasare a bunurilor culturale mobile va fi semnată de preşedintele Comisiei Naţionale a muzeelor şi colecţiilor şi va fi aprobată prin ordinul ministrului culturii în termen de 3 luni din momentul declanşării procedurii de clasare.

               30. Persoanele fizice sau juridice interesate în clasarea unui bun cultural mobil vor solicita unui expert acreditat sau unei instituţii specializate în domeniu realizarea expertizei conform criteriilor generale de clasare.

            31. Declanşarea procedurii de clasare, din oficiu sau la cerere, se face numai pentru bunurile culturale mobile care, în urma expertizării conform criteriilor generale de clasare, au fost stabilite ca fiind susceptibile de a fi clasate.

            32. În cazul bunurilor culturale mobile care nu au fost propuse de Comisia naţională a muzeelor şi colecţiilor spre clasare, concluziile din raportul de expertiză se vor comunica proprietarului sau titularului de alte drepturi asupra lor în termen de 30 de zile de la data finalizării expertizei.

            33. Contestarea concluziilor conţinute în raportul de expertiză a bunurilor culturale mobile, care nu au fost propuse spre clasare, se face la Ministerul Culturii în termen de 10 zile de la comunicare. Ministerul Culturii va soluţiona contestaţia în termen de 30 de zile de la înregistrarea ei.

            34. În cazul în care nu este mulţumit de răspunsul la contestaţia adresată Ministerului Culturii, proprietarul sau titularul unor alte drepturi reale poate să se adreseze, în condiţiile legii, instanţei judecătoreşti competente.

            35. În cazul declanşării procedurii de clasare a bunurilor prevăzute la punctul 26, lit. a), b), h) şi i), instituţiile publice respective şi cultele religioase vor depune la Direcţia de specialitate a Ministerului Culturii următoarele documente:

            a) pentru bunurile prevăzute la punctul 26, lit.(a) şi (b), în termen de 6 luni de la data intrării în vigoare a prezentelor norme:

            - cererea de clasare, conform modelului din anexa nr. 1 la prezentele norme, inventarul bunurilor culturale mobile propuse spre clasare, conform modelului din anexa nr.2 la prezentele norme; fişa analitică standard de evidenţă pe suport de hîrtie şi în format electronic conform modelului din anexa nr. 3 la prezentele norme; raportul de expertiză întocmit de experţi acreditaţi, conform modelului din anexa nr.4 la prezentele norme, şi fotografiile color a bunului/bunurilor (9x12 cm).

            b) pentru bunurile prevăzute la punctul 26, lit. h), în termen de 30 de zile de la data înregistrării cererii de restituire a acestora:

            - cererea de clasare a bunurilor aflate în custodie, depusă în formă autentică, inventarul bunurilor, raportul de expertiză întocmit de experţi acreditaţi şi fotografiile color a bunului/bunurilor (9x12 cm);

            c) pentru bunurile prevăzute la punctul 26, lit. i), în cazul restaurării acestora:

            - cererea de clasare, inventarul bunurilor, fişa standard a bunului/bunurilor, raportul de expertiză întocmit de experţi acreditaţi, fotografiile color a bunului/bunurilor (9x12), propunerea privind restaurarea bunurilor şi documentaţia prin care se argumentează necesitatea restaurării.

            36. În cazul declanşării procedurii de clasare a bunurilor culturale prevăzute la punctul 26, lit. c)-g) şi j), persoanele fizice şi juridice interesate vor depune la Direcţia de specialitate a Ministerului Culturii un dosar care va conţine următoarele documente, după caz:

            a) cererea de clasare, raportul de expertiză întocmit de experţi acreditaţi, fişa standard a bunului/bunurilor, fotografiile color a bunului/bunurilor (9x12 cm);

            b)  în cazul bunurilor culturale mobile prevăzute la punctul 26, lit.c):

 înştiinţarea privind oferta de vînzare sau intermediere a vînzării unui bun cultural mobil susceptibil de a fi clasat, întocmită de către operatori economici autorizaţi să comercializeze bunuri culturale

             c) în cazul bunurilor culturale mobile prevăzute la punctul 26, lit. d):

 cererea de eliberare a certificatului de export temporar sau definitiv

            d) procesul verbal de predare-preluare a bunurilor culturale mobile descoperite întîmplător sau în cadrul unor cercetări sistematice, aprobat de primarul localităţii în a cărei rază a fost făcută descoperirea – în cazul bunurilor culturale mobile prevăzute la punctul 26, lit.e);

            e) copia legalizată de pe actul privind confiscarea bunurilor culturale mobile – în cazul bunurilor prevăzute la punctul 26, lit. f), g) şi j).

            37. În cazul declanşării procedurii de clasare a bunurilor culturale mobile prevăzute la punctul 26, lit. f), Ministerul Culturii va transmite Comisiei Naţionale a muzeelor şi colecţiilor cererea de clasare a bunurilor culturale confiscate, rapoartele de expertiză a acestor bunuri întocmite de experţi acreditaţi, însoţite de fotografii ale bunurilor sau de alte date utile la efectuarea expertizei.

            38. Termenii pentru depunerea documentelor necesare pentru declanşarea procedurii de clasare a bunurilor culturale mobile sunt:

            a) 5 zile de la data ofertei de licitaţie publică – pentru bunurile prevăzute la punctul 26, lit. c);

            b) 5 zile de la data cererii de eliberare a certificatului de export temporar sau definitiv – pentru bunurile prevăzute la punctul 26, lit. d);

            c) 10 zile de la data descoperirii bunului/bunurilor – pentru bunurile prevăzute la punctul 26,  lit. e);

            d) 15 zile de la data intrării în proprietatea statului a bunurilor – pentru bunurile prevăzute la punctul 26, lit. f), g) şi j);

            e) 30 zile de la data înregistrării cererii de restituire – pentru bunurile prevăzute la punctul 26, lit. h);

            f) 6 luni de la data intrării în vigoare a prezentelor Norme – pentru bunurile prevăzute la punctul 26, lit.a) şi b).

            39. Persoanele fizice şi juridice de drept privat, interesate în clasarea bunurilor culturale mobile, vor depune la Direcţia de specialitate a Ministerului Culturii următoarele documente:  cererea de clasare, inventarul bunurilor culturale mobile propuse pentru clasare, fişa standard a bunului/bunurilor, raportul de expertiză întocmit de experţi autorizaţi şi fotografiile color a bunului/bunurilor (9x12 cm).

            40. În cazul cînd prin expertiza realizată în legătură cu un bun pentru care se solicită exportul definitiv sau temporar, s-a stabilit că acesta nu este susceptibil de a fi clasat, Ministerul Culturii va elibera certificatul de export al bunului respectiv în conformitate cu normele în vigoare.

            41. În termen de 5 zile de la data depunerii documentelor în vederea iniţierii procedurii de clasare, Ministerul Culturii va comunica proprietarului bunurilor culturale înştiinţarea de declanşare a procedurii respective, întocmite în conformitate cu modelul din anexa nr. 5 la prezentele norme.

            42. Pe perioada desfăşurării procedurii de clasare din oficiu a bunului/bunurilor culturale mobile, acestea se află sub regimul de protecţie prevăzut pentru bunurile culturale clasate.

            43. Proprietarii, titularii unor alte drepturi reale şi deţinătorii cu orice titlu a bunurilor culturale mobile pentru care s-a declanşat procedura de clasare au obligaţia de a permite examinarea bunurilor de către experţi acreditaţi de Ministerul Culturii.

            44. Dosarele cuprinzînd documentele de clasare, se supun analizei de către Comisia Naţională a muzeelor şi colecţiilor în termen de 30 de zile de la data depunerii acestuia la Ministerul Culturii.

            45. Fac excepţie de la prevederile punctului 44 dosarele incomplete sau care conţin date eronate, acestea urmînd a fi returnate solicitantului în termen de 30 de zile de la data depunerii.

            46. Dosarele incomplete sau cele ce conţin date eronate, întocmite pentru bunurile culturale mobile care urmează să fie exportate, se vor returna solicitantului în termen de 10 zile de la data depunerii.

            47. În cazul cînd în procesul de expertiză a bunurilor culturale se impune necesitatea efectuării unor analize de laborator, acestea se preiau de la proprietar de către serviciile specializate din instituţiile subordonate Ministerului Culturii, în baza unui proces-verbal întocmit conform modelului din anexa nr. 6 la prezentele norme.

            48. Analizele de laborator prevăzute la punctul 47 se vor realiza în termen de 30 de zile de la data întocmirii procesului-verbal şi se vor depune la Comisia Naţională a muzeelor şi colecţiilor.

            49. Comisia Naţională a muzeelor şi colecţiilor analizează dosarele ce cuprind documentele de clasare şi hotărăşte clasarea sau respingerea clasării bunului cultural mobil respectiv.

            50. Hotărîrea de clasare sau de respingere a cererii de clasare se adoptă cu votul a jumătate plus unu din numărul membrilor prezenţi la şedinţă. În caz de balotaj votul preşedintelui este decisiv.

            51. Hotărîrea de clasare se semnează de preşedintele Comisiei şi se transmite Ministerului Culturii, împreună cu proiectul ordinului de aprobare a hotărîrii de clasare, care se va emite în termen de 30 de zile de la data depunerii dosarului la Ministerul Culturii.

            52. În termen de 10 zile de la data emiterii ordinului de clasare, copiile de pe ordin, fişa analitică de evidenţă/standard a bunului/bunurilor şi concluziile conţinute în raportul de expertiză, împreună cu certificatul de clasare întocmit conform modelului din anexa nr. 7 din prezentele Norme, în original, se transmit proprietarului, titularului altor drepturi reale sau al dreptului de administrare.

            53. Instituţiile publice specializate, care au primit documentele de clasare enumerate la punctul 52, sunt obligate să opereze modificările ce se impun în evidenţa analitică şi sinoptică proprii.

               54. Ordinul de clasare poate fi contestat la Ministerul Culturii în termen de 30 de zile de la data comunicării. Ministerul Culturii va soluţiona contestaţia în termen de 30 de zile de la data depunerii.

               55. În cazul în care contestatarul nu este mulţumit de soluţionarea contestaţiei, el poate să se adreseze, în condiţiile legii, instanţei judecătoreşti competente.

               56. Hotărîrea de respingere a cererii de clasare a bunurilor culturale mobile se comunică persoanelor fizice sau juridice, care au declanşat procedura de clasare, în termen de 30 de zile de la data adoptării hotărîrii.

               57. Hotărîrea de respingere a cererii de clasare a bunului cultural mobil poate fi contestată la Ministerul Culturii de către proprietar sau de titularii altor drepturi reale, în termen de 10 zile de la data comunicării hotărîrii respective. Ministerul Culturii va soluţiona contestaţia în termen de 20 de zile de la data depunerii acesteia.

               58. În cazul în care contestatarul nu este mulţumit de soluţionarea contestaţiei, el poate să se adreseze, în condiţiile legii, instanţei judecătoreşti competente.

               59.Proprietarii sau titularii altor drepturi reale asupra bunurilor culturale mobile, ale căror cereri de clasare au fost respinse, vor putea iniţia o nouă procedură de clasare după minimum 2 ani. În cazul în care au apărut noi argumente în favoarea iniţierii procedurii de clasare, acest termen poate fi redus de Ministerul Culturii.

**IV. Procedura de declasare a bunurilor culturale mobile**

            60. Prin declasare se înţelege procedura de scoatere din categoriile de patrimoniu cultural Tezaur sau Fond a unui bun cultural mobil clasat şi radierea acestuia din Registrul patrimoniului cultural naţional mobil.

            61. Declasarea unui bun cultural se va finaliza în cel mult 3 luni din momentul declanşării procedurii de declasare.

            62. Declasarea bunurilor culturale mobile se face la cererea titularilor dreptului de proprietate sau din oficiu în următoarele cazuri:

            a) invalidare a expertizei;

            b) distrugere confirmată prin acte doveditoare;

            c) deteriorare gravă, care nu poate fi remediată prin operaţiuni de restaurare;

            d) pierdere confirmată prin acte doveditoare.

            63. Constatarea cazurilor prevăzute la punctul 62 se face în baza sesizărilor depuse la Ministerul Culturii de către persoanele fizice şi juridice.

            64. Constatarea cazurilor prevăzute la punctul 62, lit. a) se face de experţi acreditaţi sau de specialişti cu activităţi în domeniu, recunoscuţi de organismele internaţionale, special desemnaţi în acest sens prin ordinul ministrului culturii.

            65. Constatarea cazurilor prevăzute la punctul 62, lit. b) şi c) se face de către experţi, restauratori şi conservatori acreditaţi, special desemnaţi în acest sens prin ordinul ministrului culturii.

            66. Constatarea cazurilor prevăzute la punctul 62, lit. d) se face în baza actelor doveditoare întocmite, în corespundere cu normele stabilite, de către organele de drept cu atribuţii în domeniu.

            67. În vederea constatării cazurilor prevăzute la punctul 62, lit. b), c) şi d), restauratorul sau conservatorul desemnaţi în acest sens, vor întocmi un act de constatare, iar expertul desemnat – un raport de expertiză în corespundere cu criteriile specifice de clasare a bunurilor culturale mobile prevăzute la punctul 21.

            68. Actele de constatare şi raportul de expertiză, întocmite de către experţii, restauratorii şi conservatorii desemnaţi, se comunică Comisiei naţionale a muzeelor şi colecţiilor în termen de 5 zile din data semnării acestora.

            69. Declanşarea la cerere a procedurii de declasare se face la solicitarea persoanelor fizice şi a persoanelor juridice de drept privat, proprietare a bunurilor culturale mobile.

            70. Solicitanţii iniţierii procedurii de declasare, în termen de 10 zile de la data primirii înştiinţării vizînd declanşarea procedurii de declasare, vor depune la Ministerul Culturii: cererea de clasare şi xerocopia fişei standard a bunului/bunurilor.

            71. Cererea de declasare se întocmeşte conform modelului nr. 1, secţiunea 2 din anexa nr.1 la prezentele norme.

                        72. Documentele privind declasarea bunurilor culturale mobile, se vor transmite spre analiză Comisiei naţionale a muzeelor şi colecţiilor. Declasarea urmează a fi finalizată în termen de maximum 30 de zile de la data depunerii documentelor.

            73. În termen de 5 zile de la data depunerii documentelor de declasare, la Comisia naţională a muzeelor şi colecţiilor, vor fi desemnaţi, prin ordinul ministrului culturii, experţi, specialişti, conservatori sau restauratori, după caz, în vederea expertizării bunurilor propuse spre declasare.

            74. Documentele privind declasarea bunurilor culturale mobile, care sunt incomplete sau deţin date eronate, vor fi restituite solicitanţilor în termen de 10 zile de la data depunerii.

            75. Dosarul cuprinzînd documentele de declasare (cererea de declasare, xerocopia fişei standard a bunului/bunurilor), precum şi documentele care au fost luate în consideraţie la clasarea bunului respectiv, raportul de expertiză şi actul de constatare a cazurilor prevăzute la punctul 62, lit. a) - d), întocmite de specialişti, experţi, restauratori sau conservatori, se va analiza de Comisia naţională a muzeelor şi colecţiilor în termen de 30 de zile de la data depunerii dosarului de declasare.

            76. Hotărîrea de declasare sau, după caz, de respingere a declasării se adoptă cu votul a jumătate plus unu din membrii prezenţi la şedinţă. În caz de balotaj, votul preşedintelui Comisiei este decisiv.

            77. Ordinul de declasare, împreună cu documentele prevăzute la punctul 72, se comunică în scris proprietarului, titularului altor drepturi reale sau titularului dreptului de administrare de către Ministerul Culturii în termen de 10 zile de la emiterea ordinului.

            78. Ordinul de declasare poate fi contestat la Ministerul Culturii în termen de 30 de zile de la semnare.

            79. În cazul în care contestatarul nu este mulţumit de soluţionarea contestaţiei, el poate să se adreseze, în condiţiile legii, instanţei judecătoreşti competente.

            80. Hotărîrea privind respingerea cererii de declasare a bunurilor culturale mobile se întocmeşte de către Comisia naţională a muzeelor şi colecţiilor, se semnează de către preşedintele acesteia şi se transmite persoanelor fizice sau juridice care au declanşat procedura de declasare în termen de 20 de zile de la adoptarea hotărîrii.

            81. Hotărîrea privind respingerea cererii de declasare poate fi contestată la Ministerul Culturii în termen de 10 zile de la data comunicării.

            82. În cazul în care contestatarul nu este mulţumit de soluţionarea contestaţiei, el poate să se adreseze, în condiţiile legii, instanţei judecătoreşti competente.

            83. Instituţiile publice specializate, care primesc ordinul de declasare sunt obligate să opereze modificările ce se impun în evidenţa analitică şi sinoptică proprie.

**V. Procedura trecerii unui bun cultural mobil**

**dintr-o categorie juridică a patrimoniului cultural naţional mobil în alta**

            84. Trecerea unui bun cultural mobil dintr-o categorie juridică a patrimoniului cultural naţional mobil în alta se poate face numai cu respectarea procedurii stabilite pentru clasare.

            85. Trecerea unui bun cultural mobil dintr-o categorie juridică a patrimoniului cultural naţional mobil în alta se face din oficiu sau la cerere.

            86. Hotărîrea privind declanşarea procedurii de trecere a unui bun cultural mobil dintr-o categorie juridică a patrimoniului cultural naţional mobil în alta se ia de către Comisia naţională a muzeelor şi colecţiilor în următoarele cazuri:

a) în urma soluţionării contestaţiilor privind ordinele de clasare;

b) în urma soluţionării cererilor de declasare;

c) în urma soluţionării contestaţiilor privind ordinele de declasare.

            87. Declanşarea la cerere a procedurii de trecere a unui bun cultural mobil dintr-o categorie juridică a patrimoniului cultural naţional mobil în alta se realizează la solicitarea persoanelor fizice sau juridice de drept privat, proprietare a bunurilor culturale mobile clasate.

            88. Solicitanţii prevăzuţi la punctul 87 vor depune la Ministerul Culturii, în a cărui evidenţă se află bunul cultural mobil clasat, cererea de trecere, însoţită de raportul de expertiză a bunului respectiv.

            89. Cererea de trecere se întocmeşte conform modelului din anexa nr.1, secţiunea 3, la prezentele norme.

            90. Procedura de clasare, declasare, trecere a unui bun cultural mobil dintr-o categorie juridică a patrimoniului cultural naţional mobil în alta se derulează şi se finalizează conform procedurii de clasare reglementate prin prezentele norme.

            91. În cazul cînd un bun cultural mobil se declasează sau trece într-o altă categorie juridică a patrimoniului cultural naţional, proprietarul, titularul dreptului de administrare sau titularul de alte drepturi reale asupra bunului cultural, este obligat să depună la Ministerul Culturii, în termen de 15 zile de la primirea înştiinţării despre declasarea bunului sau trecerea acestuia într-o altă categorie, certificatul de clasare a bunului, în original.

            92. Ordinul de trecere dintr-o categorie juridică a patrimoniului cultural naţional în alta a unui bun cultural mobil poate fi contestat de către proprietarii cu orice titlu a bunurilor la Ministerul Culturii în termen de 30 de zile de la comunicare.

            93. Ministerul Culturii este obligat să soluţioneze contestaţia în termen de 30 de zile de la data depunerii acesteia.

            94. În cazul în care contestatarul nu este mulţumit de soluţionarea contestaţiei, el poate să se adreseze, în condiţiile legii, instanţei judecătoreşti competente.

            95. Anexele 1-7 fac parte integrantă din prezentele norme.

**Anexa nr. 1**

**Cerere**

**Secţiunea 1: Date de identificare a solicitantului**

            1. Cod solicitant (CNP sau cod fiscal, după caz) :\_\_\_\_\_\_\_\_\_\_\_\_\_\_\_\_\_\_\_\_

            2. Nume\_\_\_\_\_\_\_\_\_\_\_\_\_\_\_\_\_\_Prenume \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sau

            3. Denumirea\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            4. Adresa/sediul social, după caz: localitatea\_\_\_\_\_\_\_\_\_\_\_\_\_\_\_\_\_\_\_\_\_\_\_\_

str.\_\_\_\_\_\_\_\_\_\_\_\_\_\_\_\_nr.\_\_\_\_\_\_\_\_ap.\_\_\_\_\_\_\_\_\_cod poştal\_\_\_\_\_\_\_\_\_\_\_\_

            5. Calitatea (proprietar, mandatar al unui proprietar, administrator de bunuri proprietate publică, autoritate publică)\_\_\_\_\_\_\_\_\_\_

**Secţiunea II: Date privind procedura solicitată**

***A. În cazul cînd se solicită clasarea:***

            1. Descrierea bunului cultural

            1.1 Denumirea bunului cultural\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.2 Autor/i, atelier, marcă, şcoală, atribuire \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.3 Titlul sau tema (dacă este cazul)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.4. Material, tehnică, dimensiuni, (dimensiunile suportului) şi alţi parametri de identificare (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.5 Datare, anul fabricării (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.6 Observaţii (documente de referinţă, antecedente, stare de conservare, cantitate, date speciale: semnături, inscripţionări, însemne de marcă etc.). Indicaţi dacă anterior s-au mai depus cereri de clasare a bunului/ bunurilor\_\_\_\_\_\_\_\_\_\_\_\_\_\_\_\_

            2. Descrierea colecţiei/lotului de bunuri (se completează fişa standard prevăzută în anexa 2.)

            Data, semnătura, ştampila\_\_\_\_\_\_\_\_\_\_\_\_\_\_\_\_\_\_\_\_\_\_

***2. În cazul cînd se solicită declasarea***

            1. Descrierea bunului cultural

            1.1 Denumirea bunului cultural\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.2 Autor/i, atelier, marcă, şcoală, atribuire \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.3 Titlul sau tema (dacă este cazul)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.4. Material, tehnică, dimensiuni, (dimensiunile suportului) şi alţi parametri de identificare (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.5 Datare, anul fabricării (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.6 Observaţii (documente de referinţă, antecedente, stare de conservare, cantitate, date speciale: semnături, inscripţionări, însemne de marcă etc.). Indicaţi actele privind clasarea bunului/bunurilor ataşînd: ordinul ministrului culturii privind clasarea şi certificatul de clasare

            2. Descrierea colecţiei/lotului de bunuri (se completează fişa standard prevăzută în anexa 2.)

            Data, semnătura, ştampila \_\_\_\_\_\_\_\_\_\_\_\_\_\_\_\_\_

***3. În cazul cînd se solicită trecerea bunurilor culturale mobile dintr-o categorie juridică în alta a patrimoniului cultural naţional mobil: 3.1. din „Fond” în „Tezaur” şi 3.2. din „Tezaur” în „Fond”.***

            1. Descrierea bunului cultural

            1.1 Denumirea bunului cultural\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.2 Autor/i, atelier, marcă, şcoală, atribuire \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.3 Titlul sau tema (dacă este cazul)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.4. Material, tehnică, dimensiuni, (dimensiunile suportului) şi alţi parametri de identificare (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.5 Datare, anul fabricării (după caz)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            1.6 Observaţii (documente de referinţă, antecedente, stare de conservare, cantitate, date speciale: semnături, inscripţionări, însemne de marcă etc.). Se indică actele privind clasarea bunului/ bunurilor ataşînd: ordinul ministrului culturii privind clasarea şi certificatul de clasare.

            2. Descrierea colecţiei/lotului de bunuri (se completează fişa standard prevăzută în anexa 2.).

            Data, semnătura, ştampila\_\_\_\_\_\_\_\_\_\_\_\_\_\_\_\_

**Anexa nr.2**

**Fişa standard a bunului/bunurilor culturale mobile**

|  |  |  |  |  |  |  |
| --- | --- | --- | --- | --- | --- | --- |
| nr. d/o | Denumirea bunului cultural | Autor/i, atelier, marcă, şcoală, atribuire (după caz) | Titlu sau tema (dacă este cazul) | Material, dimensiuni,dimensiuni suport, alţi parametri de identificare (după caz) | Datare, anul fabricării (după caz) | Observaţii (documente de referinţă, antecedente, stare de conservare, cantitate, date speciale: semnături, inscripţionări, însemne de marcă etc. |

**Anexa nr. 3**

**Fişa analiticã de evidenţă pentru bunuri culturale mobile**

|  |  |  |  |
| --- | --- | --- | --- |
| **FIŞA ANALITICÃ DE EVIDENŢĂ PENTRU BUNURI CULTURALE MOBILE** | | | |
| Tip fişă:   Ansamblu             Colectivă                Individuală | | | Domeniu: |
| Deţinător: | | |
| Cod Deţinător: | Nr.inv.: | Nr.inv. vechi: | |
| Clasat:   Tezaur          Fond          Ordin nr.:             Data:                                  Poziţia: | | | |
| Categorie: | | | |
| Tip categorial:                                                                                                                  Fragment | | | |
| Titlu/Subtip, Model, Specie, Denumire ştiinţifică:  Denumire populară, Tezaur: | | | FOTO |
| Autor/Meşter, Şcoalã-atelier, Atelier monetar,  Stil, Emitent/Comanditar, Epoca, Cultura: | | |
| Sit arheologic, Zonă etnografică,  Etnie, Strat geologic: | | |
| Datare: | | Datat: |
| Loc descoperire/Loc colectare/Loc publicare: | | |
| Data descoperirii/colectării: | | |
| Condiţii descoperire/colectare: | | |
| Descoperit de/Colectat de: | | |
| Material, tehnică: | | |
| Dimensiuni/ Greutate/ Paginaţia: | | |
| Limba: | | |
| Inscripţii: | | |
| Marcă/Semnătură/Segiliu: | | |
| Semnificaţie patrimonială: | | |
| Vârsta\*: | Sex\*: | Preparate\*: | |
| Tehnici de preparare\*: | | | |
| Preparat de\*: | | | |
| Personalităţi, Evenimente: | | | |
| Cuvinte-cheie: | | | |
| Descriere: | | | |
| Bibliografie: | | | |
| Observaţii: | | | |

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  |  | |  |  | |
|  |  |  |  |  |  |
|  |  | |  | | --- | | \* Se completează pentru domeniul Ştiinţele Naturii | | | |  |

**Anexa nr. 4**

**Ministerul Culturii al Republicii Moldova**

**RAPORT DE EXPERTIZĂ**

**A. Date despre expert:**

         1. Numele şi prenumele

         2. Numărul, tipul şi data eliberării autorizaţiei de expert

         3. Locul de muncă, forma de angajare

**B. Date despre proprietarul bunului cultural expertizat:**

         1. Numele şi prenumele sau denumirea instituţiei

         2. Adresa

         3. Codul Numeric Personal sau codul fiscal

**C. Date despre bunul cultural:**

         1. Indicarea criteriilor utilizate în procedura de clasare

         2. Argumentarea notelor acordate pentru fiecare criteriu

         3. Stabilirea rezultatului expertizei cu menţionarea valorii materiale şi ştiinţifice a bunului cultural expertizat

**D. Concluzia**

         1. Propunerea de clasare în „Fond”/ „Tezaur”

         2. Propunerea de neclasare

         Dana, semnătura şi ştampila expertului autorizat\_\_\_\_\_\_\_\_\_\_\_\_\_\_

**Anexa nr. 5**

**Ministerul Culturii al Republicii Moldova**

**ÎNŞTIINŢARE**

         Către\_\_\_\_\_\_\_\_\_\_\_\_\_\_\_\_\_(numele, pronumele /denumirea şi adresa solicitantului)

         1. Referitor la cererea dumneavoastră nr.\_\_\_\_ din \_\_\_\_\_\_\_\_\_ vă informăm că în urma expertizei efectuate s-a declanşat procedura de clasare în patrimonial cultural naţional a bunului/bunurilor culturale identificate prin datele următoare:

         1.1 Domeniul din care face parte (în sensul 4 din Legea nr. 280 din 27.12.2011 cu privire la protejarea patrimoniului cultural naţional mоbil)\_\_\_\_\_\_\_\_\_\_\_\_\_\_\_\_\_\_

         1.2 Denumirea bunului cultural\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         1.3 Autor/i, atelier, marcă, şcoală, atribuire\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         1.4 Titlu sau tema\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         1.5 Material, tehnică, (dimensiuni suport) \_\_\_\_\_\_\_\_\_\_\_\_\_\_\_\_\_\_\_\_\_\_\_

         1.6 Datare, anul fabricării\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         1.7 Observaţii\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         Şef, Direcţia de specialitate (semnătura)\_\_\_\_\_\_\_\_\_\_\_\_\_

**Anexa nr. 6**

**Ministerul Culturii al Republicii Moldova**

**PROCES – VERBAL**

         Încheiat întretre1)\_\_\_\_\_\_\_\_\_\_\_\_\_\_\_\_în calitate de 2)\_\_\_\_\_\_\_şi 3), \_\_\_\_\_\_\_\_\_\_\_\_

în calitate de reprezentant al Ministerului Culturii а\_\_\_\_\_\_\_\_\_\_\_\_\_\_\_\_\_\_\_\_\_\_\_, procedînd primul la predarea şi al doilea la primirea 4) a bunurilor culturale mobile \_\_\_\_\_\_\_\_\_\_\_\_\_\_\_\_.

         Pe timpul predării/primirii s-au constat următoarele:

5)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

         Bunul cultural mobil descris mai sus se predă de către proprietar instituţiei specializate (denumirea instituţiei) pentru efectuarea probelor de laborator în vederea clasării.

Instituţia specializată se obligă să restituie bunul cultural în starea în care se află la momentul predării, către data de 6)\_\_\_\_\_\_\_\_\_\_\_\_\_\_\_\_\_\_.

         Data\_\_\_\_\_\_\_\_\_\_\_\_\_\_\_

**Am predat/Am primit**

**Semnătura proprietarului /Semnătura şi ştampila reprezentantului instituţiei specializate**

         1) Numele, prenumele şi codul numeric personal ale celui care predă

         2) Calitatea celui care predă (proprietar, administrator, împuternicit)

         3) Numele, prenumele şi codul numeric personal al reprezentantului instituţiei specializate

         4) Denumirea şi principalele caracteristici ale bunului cultural mobil

         5) Constatări privind starea de conservare, integritate a bunului cultural mobil

         6) Termenul de restituire nu trebuie să depăşească 30 de zile de la data încheierii procesului-verbal

**Anexa nr.7**

**Ministerul Culturii al Republicii Moldova**

**CERTIFICAT DE CLASARE**

            1. În temeiul Articolul8, alin (6) din Legea nr. 280 din 27 decembrie 2011 privind protejarea patrimoniului cultural naţional mobil, se eliberează prezentul certificat de clasare pentru bunul cultural, care se identifică prin datele următoare:

1.1    Domeniul din care face parte (în sensul 4 din Legea nr. 280 din 27.12.2011 privind protejarea patrimoniului cultural naţional mobil)\_\_\_\_\_\_\_\_\_\_\_\_\_\_\_\_\_\_

1.2    Denumirea bunului cultural\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.3    Autor/i, atelier, marcă, şcoală, atribuire \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.4    Titlu sau tema\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.5    Material, tehnică, dimensiuni, suport (dimensiuni)\_\_\_\_\_\_\_\_\_\_\_\_\_\_\_\_\_\_\_\_\_\_\_

1.6    Datare, anul fabricării\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.7    Observaţii\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

            2. Prezentul certificat atestă că bunul cultural face parte din patrimoniul cultural naţional mobil al Republicii Moldova, fiind clasat prin ordinul ministrului culturii nr.\_\_\_\_\_\_din \_\_\_\_\_\_\_\_\_\_\_\_\_\_\_ în categoria juridică\_\_\_\_\_\_\_\_\_\_\_\_\_\_\_\_\_\_\_\_\_\_\_

            3. Prezentul certificat nu prezintă prin sine un certificat de proprietate.

            4. Data eliberării\_\_\_\_\_\_\_\_\_\_\_\_\_\_\_\_\_\_\_

**Ministrul culturii\_\_\_\_\_\_\_\_\_\_\_\_\_\_\_\_\_\_\_**

**Ştampila, semnătura\_\_\_\_\_\_\_\_\_\_\_\_\_\_\_\_\_\_**